b'\n_START_ARTICLE_\nAlojzij Kodermac\n_START_SECTION_\n\xc5\xbdivljenje in delo\n_START_PARAGRAPH_\nRodil se je v \xc5\xa1tvilni kme\xc4\x8dki dru\xc5\xbeini. Ljudsko \xc5\xa1olo je obiskoval v rojstnem kraju, gimnazijo pa v Gorici, kjer je bil gojenec Alojzijevi\xc5\xa1\xc4\x8da. Bogoslovje je kon\xc4\x8dal v samostanu Sti\xc4\x8dna, kjer je bil 3. maja 1917 tudi posve\xc4\x8den v duhovnika. Kot kaplan je slu\xc5\xbeboval v Poljanah in Tolminu. Leta 1919 je bil imenovan za kateheta na pripravnici ter v 1. letniku u\xc4\x8ditelji\xc5\xa1\xc4\x8da v Tolminu, 1922 pa je postal \xc5\xbeupnijski upravitelj v Vol\xc4\x8dah in kasneje tu tudi za \xc5\xbeupnika. Na tem mestu je ostal do leta 1965. Kot vol\xc4\x8danski \xc5\xbeupnik je v letih po 1. svetovni vojni za\xc4\x8del obnovo v vojni po\xc5\xa1kodovanih cerkvenih objektov. Va\xc5\xbena je zlasti obnova \xc5\xbeupnijske cerkve sv. Lenarta v Vol\xc4\x8dah in romarske cerkve Marijinega imena na Mengorah, katero poslikavo je Kodermac poveril slikarju Tonetu Kralju, kar pomeni tudi prvo slikarjevo delo na Gori\xc5\xa1kem. Na Mengorah je pri poslikavi sodelovala tudi slikarjeva \xc5\xbeena Mara Kralj._NEWLINE_Kodermac je v Vol\xc4\x8dah med obema vojnama vodil \xc5\xa1tevilno Marijino dru\xc5\xbebo in posojilnico ter re\xc5\xbeiral igre in proslave. Po kon\xc4\x8dani vojni je postal \xc4\x8dlan Dru\xc5\xbebe svetega Cirila in Metoda in tam zavzemal nekatere pomembne zadol\xc5\xbeitve lokalnem, pokrajinskem in tudi republi\xc5\xa1kem merilu. Zanimala pa ga je tudi zgodovina. Izdelal je \xc5\xbeupnijsko kroniko Vol\xc4\x8d v kateri je prikazana zgodovina vasi od naselitve Slovencev do najnovej\xc5\xa1e dobe. Leta 1965 je prevzel upravo \xc5\xbeupnike Ko\xc5\xbebana, kasneje pa je slu\xc5\xbeboval \xc5\xa1e v \xc5\xa0lovrencu in nazadnje v Vipol\xc5\xbeah, kjer je tudi umrl.'